
Letná brigáda nie je len o peniazoch. Mladým môže otvoriť dvere na trh práce, dôležitý je však vhodný výber
Letná brigáda sa často vníma len ako prázdninové privyrobenie si. V skutočnosti však môže byť dôležitým kontaktom mladého človeka s pracovným trhom aj reálnou skúsenosťou, na základe ktorej si ho zamestnávateľ zapamätá. Na Slovensku je dnes voľných takmer 124-tisíc pracovných miest, z toho vyše 50-tisíc je vhodných aj pre absolventov, takže aj krátkodobá letná výpomoc sa môže ľahko zmeniť na budúcu pracovnú príležitosť.
Brigáda je aj testom pracovných návykov
Z pohľadu trhu práce letné brigády už dávno nie sú len sezónnymi epizódami medzi dvoma školskými rokmi. Pre mladých ľudí je to často moment, kedy zisťujú, čo v praxi znamená dochvíľnosť, zodpovednosť, komunikácia s nadriadeným či fungovanie v tíme. Firmy sa zas nepozerajú len na to, kto im na pár týždňov nahradí dovolenkujúcich zamestnancov. Často si všímajú aj to, kto sa rýchlo zaučí, kto je motivovaný a vie byť užitočný, a kto má potenciál pokračovať aj neskôr. „Letná brigáda je pre mladého človeka často prvý reálny kontakt s tým, ako funguje pracovný svet. A pre firmu je to zas veľmi praktický spôsob, ako si v praxi overiť svojich „budúcich ľudí“ – ako zistiť, čo v človeku naozaj je, nie čo vie o sebe napísať do životopisu. Pre študentov tak môže brigáda znamenať nielen dôležitú pracovnú referenciu, ale aj skúsenosť s firmou, ku ktorej sa neskôr možno vrátia,“ hovorí Jitka Kouba, marketingová riaditeľka personálnej agentúry Grafton Recruitment a Gi Group. A nič na tom podľa nej nemenia ani prognózy, že tohtoročná letná sezóna môže byť na počet ponúk o niečo slabšia než vlaňajšia. O to viac však môže rozhodovať pripravenosť a rýchla reakcia uchádzačov.  
Kedy je najlepší čas začať hľadať
Kto si chce nájsť dobrú brigádu, určite by nemal čakať až na koniec školského roka. Sezóna letných brigád sa totiž reálne začína týždne predtým. Ponuky postupne pribúdali už v priebehu apríla a ich počet bude v najbližších týždňoch ešte rásť. Inými slovami, najlepší čas na hľadanie je spravidla apríl a máj. „Mladí ľudia robia každý rok rovnakú chybu. Myslia si, že brigádu si nájdu, keď sa skončí škola. Lenže najzaujímavejšie letné ponuky sa obvykle obsadia skôr, než sa prázdniny vôbec začnú,“ upozorňuje odborníčka na pracovný trh. 
V ktorých oblastiach býva najviac ponúk
Ponukovo najsilnejšie bývajú najmä oblasti, kde firmy potrebujú cez prázdniny doplniť pracovné sily pre letnú sezónnu špičku, no brigádnici sú potrební aj tam, kde je nutné pokryť dovolenkové výpadky kmeňových zamestnancov. Tradične ide najmä o cestovný ruch, hotelierstvo a gastro, obchod, logistiku, sklady, ale aj o jednoduchšie administratívne pozície. V praxi to znamená brigády v reštauráciách, kaviarňach či zmrzlinárňach, na kúpaliskách, recepciách, v skladoch, pri dopĺňaní tovaru, na pokladni, v zákazníckom servise či v back office. Osobitnou kategóriou sú sezónne eventy, tábory a animačné práce, kde bývajú ponuky koncentrované najmä pred letom a na začiatku prázdnin. 
Koľko si dnes brigádnik môže zarobiť
Od januára 2026 je minimálna hodinová mzda na Slovensku 5,259 eura. V aktuálnych  brigádnických ponukách sú však pri bežných letných pozíciách často vyššie sadzby: v gastre je to obvykle približne 6 až 7,5 eura za hodinu, podobne ako v administratíve. Pri fyzicky namáhavejšej práci v logistike a skladoch, a tiež v maloobchode býva hodinová mzda bežne okolo 6,5 až 8 eur za hodinu. Pri eventových, animačných alebo špecializovanejších brigádach sa možno dostať aj na 9 až 10 eur za hodinu. To, čo dnes vidieť v inzerátoch teda potvrdzuje, že časť brigádnických ponúk ide aj nad študentmi očakávanú hranicu 5 až 6 eur za hodinu.
Pri rozhodovaní netreba pozerať len na hodinovú sadzbu
Výška odmeny je dôležitá, nemala by však byť pri výbere brigády jediným kritériom. Oplatí sa zvážiť aj to, koľko času a peňazí zhltne doprava, či sa pracovné zmeny dajú zladiť s vlastným voľnom alebo skúškami, ako férovo pôsobí zamestnávateľ a či konkrétna práca prinesie mladému človeku aj niečo do budúcnosti. Svoje výhody môže mať pritom aj o niečo horšie platená pozícia blízko domu, ale brigáda, ktorá človeka naučí napríklad pracovať so zákazníkmi, so systémami alebo v kancelárskom prostredí. „Mladý človek by sa nemal pozerať len na to, koľko dostane na hodinu. Niekedy je cennejšia skúsenosť, referencia alebo kontakt než pár desiatok eur navyše za jedno leto,“ hovorí Jitka Kouba. Podľa jej slov ten, kto nevyberá len podľa peňazí, má väčšiu šancu, že mu leto prinesie nielen zárobok, ale aj užitočný štart do pracovného života.
Na čo by si mali dať mladí ľudia pozor
Najčastejším rizikom je, že uchádzač pristúpi na nejasné podmienky. Aké sú teda najdôležitejšie pravidlá? Dohoda o brigádnickej práci študentov musí byť vždy písomná, inak je neplatná. Musí v nej byť presne uvedená dohodnutá práca, výška odmeny, rozsah pracovného času a doba, na ktorú sa dohoda uzatvára, pričom jedno podpísané vyhotovenie musí vždy dostať brigádnik. Táto forma dohody je určená pre študentov denného štúdia a spravidla platí najviac do konca roka, v ktorom dovŕšia 26 rokov, prípadne do konca mesiaca, v ktorom ukončia denné štúdium. Rozsah práce nesmie presiahnuť priemerne 20 hodín týždenne a denný limit je 12 hodín, pri mladistvých 8 hodín. Národný inšpektorát práce zároveň upozorňuje, že ak človek počas trvania dohody stratí štatút študenta, má to vplyv na možnosť pokračovať v práci na túto dohodu. Prakticky to znamená, že mladí by si mali zvlášť postrážiť obdobie po maturite či po skončení vysokej školy. 
Riziková je tiež práca „načierno“, teda bez riadne uzatvorenej dohody. Na sľuby o výplate „na ruku“ bez papierov sa neoplatí pristupovať napríklad aj preto, že inšpektoráty práce pravidelne vykonávajú kontroly nelegálnej práce a nelegálneho zamestnávania. Opatrnosť je namieste taktiež pri ponukách, ktoré znejú až podozrivo výhodne, neuvádzajú presný typ práce, odmenu, dohľadateľnú firmu alebo kontaktnú osobu.
Ďalšou častou chybou je, že študent síce podpíše správny typ dohody, no nepožiada si o odvodovú úľavu. Pri študentskej úľave z odvodov do Sociálnej poisťovne nie je výška zárobku z brigády limitovaná, no odvodová úľava (aktuálne je táto odpočítateľná položka 200 eur mesačne) sa dá uplatniť len u jedného zamestnávateľa a len na jednu Dohodu o brigádnickej práci študentov v danom kalendárnom mesiaci.

Personálna agentúra Grafton Slovakia bola založená v roku 2004 a v súčasnej dobe pôsobí v Bratislave, Nitre, Košiciach, Prešove a Žiline. Je súčasťou Gi Group Holding. Svojim lokálnym aj medzinárodným klientom, ako i uchádzačom o prácu ponúka široké portfólio služieb v oblasti náboru, dočasného pridelenia zamestnancov a talent manažmentu či rôznorodých HR riešení. Pripravuje tiež na mieru riešenia outsourcingu alebo kompletné zaistenie servisu náboru riadením celého procesu ako hlavný dodávateľ. Patrí medzi popredných poskytovateľov outplacementových služieb a poradenstva, ako aj výberu zamestnancov pomocou assessment centier, špeciálnych testov a dodatočne ponúka poradenský servis v oblasti ľudských zdrojov. Viac na www.grafton.sk
O Gi Group Holding
Gi Group Holding je prvá talianska nadnárodná spoločnosť pôsobiaca v oblasti služieb trhu práce. Jej doménou sú integrované HR služby zamerané na udržateľný rozvoj pracovného trhu a zlepšovanie života ľudí prostredníctvom práce. Skupina pôsobí v oblastiach dočasného pridelenia a zamestnávania na hlavný pracovný pomer, profesionálneho a executive search vyhľadávania a výberu zamestnancov, kariérnej zmeny a outplacementu, školení a rozvoja, podpory relokácie, outsourcingu a business process outsourcingu (BPO), ako aj poradenstva v oblasti personálnych a administratívnych služieb. Gi Group Holding zamestnáva viac než 9 000 interných zamestnancov a vďaka priamej prítomnosti a strategickým partnerstvám pôsobí v 58 krajinách Európy, regiónu APAC, Ameriky a Afriky, pričom poskytuje služby viac než 25 000 klientskym spoločnostiam. Po akvizícii európskeho staffingového biznisu spoločnosti Kelly dosiahli ročné tržby skupiny približne 5 miliárd EUR, čo predstavuje významný míľnik v jej globálnej expanznej stratégii. Podľa rebríčka Staffing Industry Analysts z roku 2025 patrí Gi Group Holding medzi 11 najväčších personálnych firiem na svete. www.gigroupholding.com

